**Formandens beretning – årsmødet 2022, 24. maj 2022**

*Vanførefonden bevilligede i regnskabsåret 2021 tilskud til i alt 40 projekter, og de samlede uddelinger lå på lige knap 4 mio. kr.*

Vanførefondens årsberetning dækker regnskabsåret 2021, som siden 2019 har fulgt kalenderåret.

Årets beretning tager som sædvanligt afsæt i Vanførefondens formål, som er at støtte aktiviteter og indsatser til gavn for mennesker med bevægelseshandicap.

Årets uddelinger fremgår af årsregnskabet, som I netop har fået fremsendt. Jeg vil som sædvanligt i beretningen fremhæve, hvad der har præget arbejdet for sekretariatet, arbejdet i bestyrelsen krydret med nogle betragtninger fra formanden.

Vanførefonden har i regnskabsåret 2021 bevilget støtte til 40 projekter. De samlede uddelinger lå på lige knap 4 mio. kr. som er ca. 800.000 kr. mere end i 2019 og 2020. I uddelingerne indgår Forskerprisen på 100.000 kr. og Opmuntringsprisen på 50.000 kr. for både 2020 og 2021.

Heri indgår også en bevilling på 185.148 kr. til Puljen til Den Gode Oplevelse i et fællesskab med andre” samt en Pulje til personlige og mindre legater på 460.000 kr. som Dansk Handicap Forbund har varetaget uddelingen af. Dermed kommer de samlede uddelinger op på i alt 3.930.989 kr. – lige knap 4 mio. kr. til glæde for rigtig mange mennesker og projekter.

Af primære aktiviteter blev der i 2021 givet tilskud til:

* 10 bevillinger til sportsaktiviteter som indkøb af hest til handicapridning, mobilt motionsredskab, skaterstol, håndcykel, kørestolbasket, forundersøgelse af aktivt idrætsliv, opstart af løbehold for benamputerede, kørestolsrugby.
* 8 bevillinger til handicaptoiletter
* 8 bevillinger til ramper
* 7 bevillinger til tilgængelighedsprojekter, stier, udligning af niveauforskelle, underlag som gulv og fliser

\*\*\*

Som det fremgår af resultatopgørelsen, havde Vanførefonden en formue af bundne og frie aktier pr. 31.12.2021 på godt 145,642 mio. kr., hvilket er 2 mio. mere end i 2020. Hvis der herfra trækkes hensættelsen til bevilgede, men endnu ikke udbetalte uddelinger, er nettoformuen 142.438 mio. kr.

Som det fremgår af årsregnskabet, har Vanførefonden modtaget udbytter på 4.3 mio. kr., som øger vores muligheder for at uddele inden for de fastsatte rammer. De nævnte udbytter kan hjælpe os både i år og i de kommende år.

Vi er dog også hjulpet en anelse af, at arv og gaver som udgangspunkt siden en lovændring i Folketinget i 2019 tilfalder den frie kapital (som altså kan uddeles), hvis der ikke af yderen udtrykkeligt er bestemt, at arv/gave skal tilgå den bundne arv. Før var det omvendt.

\*\*\*

Kassereren og sekretariatet har igennem året været i tæt dialog med Vanførefondens kapitalforvalter i forhold til løbende opfølgning på aftaler. Kassereren vil senere komme ind på, hvordan formuen er forvaltet i regnskabsåret.

\*\*\*  
Vanførefonden er i 2021 udtrådt af det fælles sekretariats-samarbejde med Bevica Fonden, idet Bevica Fonden opsagde samarbejdet med Vanførefonden i sommeren 2021. Vi er nu så heldige at have vores eget helt selvstændige sekretariat, hvor Pernille er fortsat som daglig leder. Pr. 1. januar 2022 har Vanførefonden lejet et kontor på Schæffergården, hvorfra Pernille varetager den daglige drift.

Bestyrelsen har igen i år haft et godt og frugtbart samarbejde, hvor alle har deltaget aktivt og med flid i fællesskabet til glæde for formålet. Der har været afholdt 4 bestyrelses-møder i 2021, alle med mulighed for fysisk fremmøde.

Jeg vil gerne sige tak til bestyrelsens medlemmer for en utrolig fleksibilitet og et stort engagement. Vi glæder os stadig over, at vi igen kan mødes fysisk i de nye bestyrelsesrammer i DGI-byen. Jeg glæder mig til det videre arbejde i bestyrelsen.

\*\*\*Bevica Fonden og Vanførefonden har nu sammen forpligtet sig til en ny 3-årig aftale (2022-2024) og årligt at bevilge 1,425 mio. kr. til *Puljen til den Gode oplevelse*, hvoraf de 712.500 kr. kommer fra Vanførefonden. Foreløbig bygger modellen på en 3-årig rammeaftale med Egmont Højskolen, Parasport Danmark og Dansk Handicap Forbund, hvortil ansøgningerne også skal sendes.

*Egmont Højskolen* uddeler støtte til korte og lange ophold på højskolen.

*Parasport Danmark* anvender midlerne i puljen til at arrangere en uges sportslejr i udlandet en gang om året. Turen følges op af hjælp til at gøre idræt til en del af hverdagen.

*Dansk Handicap Forbund* anvender midlerne i puljen til at arrangere weekend- og ferieophold og DHF administrer derudover andre personlegater. Formålet er at max 25 pct. af puljen går til legater og resten til hovedformålet: ferie og weekendoplevelse for familier og unge.

Flere af disse uddelingstyper har været hårdt ramt af begrænsninger som følge af Corona-situationen, og mange af aktiviteterne har ikke kunnet gennemføres. Det er selvsagt ikke det største problem for os ikke at kunne komme af med pengene, det er snarere et symptom på, hvor svært og ensomt mennesker med handicap er udsat for i den udfordrende tid i både 2020 og 2021, hvor ensomhed kan spores med stor styrke i vores målgruppe.

Derfor var bevillingen i 2021 også begrænset til kun knapt 200.000 kr. Det gav en særlig udfordring i 2021, da *Puljen til den Gode oplevelse* løfter kravet i Ligningslovens § 7, nr. 22 om, at 10 pct. af de samlede uddelinger skal være målrettet personer.

\*\*\*

Vanførefonden har støttet Dansk Handicap Forbund igennem mange år, og senest i 2021 har forbundet modtaget en bevilling på 950.000 kr., hvoraf midlerne er gået til de af forbundets kursus- og frivillig-aktiviteter, der har kunnet gennemføres i året, samt til Egmont Højskolens gode sommerkurser, der giver deltagerne mulighed for at dyrke gamle og nye venskaber.

\*\*\*Forskningsfonden for medfødte sygdomme under Vanførefonden har i efteråret 2021 fået Civilstyrelsens godkendelse til opløsning!. Der har igennem flere år været forholdsvis beskedne midler at uddele af, og det ikke har været muligt at yde den substantielle støtte, der er relevant for projekterne. Der er nu nedsat en ny bestyrelse for Forskningsfonden med professor fra Århus Universitets-hospital Bjarne Møller-Madsen som medlem (som for øvrigt fik Vanførefondens forskerpris i 2020). Bestyrelsen er nu gået i gang med at finde et større forskningsprojekt, der kan have glæde af hele egenkapitalen på ca. 1.4 mio. kr.

Jeg vil rette en stor tak til Bjarne Møller-Madsen fordi du har påtaget dig hvervet som formand for forskerpriskomiteen, og fordi I i komiteen har valgt en meget kvalificeret kandidat, som vi skal hilse på om lidt. Tak fordi du også valgte at indtræde i Forskningsfondens bestyrelse.

\*\*\*

Som nævnt tidligere har vi i 2021 støttet en del sportsaktiviteter. Parasport Danmark er meget aktive med idrætstilbud til mennesker med fysisk funktionsnedsættelse med oprettelse af trænings- og sociale fællesskaber. Lige pt. er de i gang med en større forundersøgelse om rammer og vilkår for idræts- og foreningsdeltagelse for mennesker med funktionsnedsættelser i Danmark, som Vanførefonden også støtter.

\*\*\*

Fra en række mindre fonde har vi modtaget legater på samlet set 97.225,83 kr.

Vanførefonden er meget taknemmelig for at modtage disse arve- og legatbidrag, og vi er meget omhyggelig med at sikre, at beløbene kommer mennesker med bevægelseshandicap til gode.

Som noget nyt har vi forsøgt at indgå et samarbejde med brancheforeningen ISOBRO og Det Gode Testamente for at udbrede kendskabet til Vanførefonden. Desværre lykkes det ikke at opnå medlemskab af ISOBO. Som fond skal vi kunne dokumentere, at vi årligt har minimum 100 gavegivere, og den enkelte gavegiver skal have givet mindst 200 kr. i løbet af året. Det kan vi selvsagt ikke……….. Her i 2022 arbejder bestyrelsen videre med at udbrede kendskabet til Vanførefondens arbejde og formål.

\*\*\*Igen i år vil jeg her til slut takke sekretariatet for samarbejdet.

Tak.